UREKA ฟื้นตัวรอบใหม่! บวก5% ลุ้นผลงานปีนี้เทิร์นอะราวด์-Backlog สูงสุดเป็นประวัติการณ์
UREKA ฟื้นตัวรอบใหม่! บวก5% ลุ้นผลงานปีนี้เทิร์นอะราวด์-Backlog สูงสุดเป็นประวัติการณ์ โดย ณ เวลา 11.46 น. อยู่ที่ระดับ 0.58 บาท บวก 0.03 บาท หรือ 5.45% ด้วยมูลค่าซื้อขาย 1.57 ล้านบาท 
17 เม.ย. 2561

ผู้สื่อข่าวรายงานว่า บริษัท ยูเรกา ดีไซน์ จำกัด (มหาชน) หรือ UREKA  ณ เวลา 11.46 น. อยู่ที่ระดับ 0.58 บาท บวก 0.03 บาท หรือ 5.45% ด้วยมูลค่าซื้อขาย 1.57 ล้านบาท ราคาหุ้นเด้งกลับหลังหุ้นเป็นขาลงมานาน

อนึ่งก่อนหน้านี้ นายนรากร ราชพลสิทธิ์ ประธานเจ้าหน้าที่บริหาร บมจ. ยูเรกา ดีไซน์ (UREKA) เปิดเผยว่า ปัจจุบันมีมูลค่างานในมือ (Backlog) ของบริษัทฯ อยู่ที่ 250 ล้านบาท สูงสุดเป็นประวัติการณ์ โดยคาดว่าจะรับรู้รายได้ในปี 2561 นี้ทั้งหมด ซึ่งสัดส่วนรายได้ในปีนี้ แบ่งเป็น 1.กลุ่มเครื่องจักรและระบบการผลิตอัตโนมัติรวม 90% แยกเป็น ในอุตสาหกรรมยานยนต์ 65% และนอกอุตสาหกรรมยานยนต์ 25% และ 2. กลุ่มงานระบบคลังสินค้าอัตโนมัติ 10% ซึ่งอยู่นอกอุตสาหกรรมยานยนต์ทั้งหมด นอกจากนี้ บริษัทฯอยู่ระหว่างประมูลงานใหม่ มูลค่ากว่า 120 ล้านบาท ซึ่งคาดว่าจะทราบผลประมาณไตรมาส 2/2561
สำหรับแนวโน้มผลประกอบการปีนี้คาดว่าจะกลับมาเทิร์นอะราวด์ได้อย่างแน่นอน หลังจากผลประกอบการในไตรมาส 4/60 เริ่มส่งสัญญาณที่ดีขึ้น นอกจากนี้ ในปีนี้บริษัทฯยังได้รับอานิสงส์จากมาตรการสนับสนุนของ BOI ที่จะสนับสนุนการลงทุนเพื่อปรับกระบวนการผลิตให้มีประสิทธิภาพด้วยการใช้ระบบอัตโนมัติมาแทนๆของเดิม โดยให้สิทธิ์ประโยชน์ด้านภาษี
โดยหากเป็นการลงทุนที่มีสัดส่วนการทำงานในประเทศไทยเกิน 30% ของมูลค่าโครงการ จะได้รับยกเว้นภาษีเงินได้ 100% ของมูลค่าโครงการ มีผลบังคับใช้ตั้งแต่เดือนก.ย. 60 ถึงสิ้นปี 63 ซึ่งทำให้ธุรกิจระบบอัตโนมัติของบริษัทฯได้รับประโยชน์โดยตรง โดยมาตรการดังกล่าวจะเป็นตัวกระตุ้นให้เกิดการลงทุนด้านระบบอัตโนมัติอย่างกว้างขวาง ซึ่งจะนำมาสู่ยุคทองของผู้ประกอบการระบบอัตโนมัติในประเทศไทย